# Πληροφορίες υλοποίησης: προαπαιτούμενες γνώσεις, προετοιμασία υλικού

Η υλοποίηση του προγράμματος προϋποθέτει:

* Γόνιμη επικοινωνία και αγαστή συνεργασία με τους γονείς και κηδεμόνες
* Οργάνωση ενημερωτικών συναντήσεων πριν την έναρξη (παρουσίαση της αξίας και του γενικού πλαισίου, επιμέρους θεματικές και προσδοκώμενα αποτελέσματα), κατά την πορεία (εξέλιξη και ανταπόκριση στο πρόγραμμα) και στην ολοκλήρωση του προγράμματος (παρουσίαση των αποτελεσμάτων/μαθητικών επιτευγμάτων, διάχυση). Εναλλακτικά ή και συνδυαστικά, η επικοινωνία μπορεί να βασιστεί στο σύστημα των **ενημερωτικών επιστολών** [*Ενδεικτικό πρότυπο της 2ης Επιστολής, στο Παράρτημα*].

-Προαιρετική συνεργασία και υποστήριξη επιμέρους εργαστηρίων από ειδικό φορέα

- Στο πλαίσιο της συνεργασίας σχολείου-οικογένειας, οι γονείς/κηδεμόνες αναλαμβάνουν ρόλο αρωγού (μέσα π.χ. από την τροφοδότηση με υλικό, οικογενειακές φωτογραφίες, πληροφορίες, συζητήσεις στο σπίτι).

- Έγκαιρη οργάνωση, συγκέντρωση ή και δημιουργία του αναγκαίου υποστηρικτικού υλικού των εργαστηρίων για την ομαλή και απρόσκοπτη υλοποίησή τους

- Ευρυχωρία και ασφάλεια χώρου για τα βιωματικά εργαστήρια

Προαπαιτούμενο Υλικό & Υποδομή: Στην συνοπτική περιγραφή κάθε εργαστηρίου

Σημεία ειδικού ενδιαφέροντος:

- ΤΟ ΠΑΚΕΤΟ ΕΞΕΡΕΥΝΗΣΗΣ: Το πρόγραμμα βασίζεται στην ιδέα ενός «πακέτου εξερεύνησης» (Sommers, 2008): ένα κουτί με κόκκινα παπούτσια ή της εικόνας τους, μέσα στο οποίο υπάρχουν επίσης δύο φάκελοι και μία φωτογραφία. Το κουτί θα αξιοποιηθεί σε όλο το πρόγραμμα εναλλακτικά και ως κουτί μυστικών, κάλπη, κ.λπ. ΣΗΜΕΙΟ ΠΡΟΣΟΧΗΣ: παπούτσια χωρίς διακριτικά, διαφυλικά γνωρίσματα: Π.χ. αρβυλάκια ή αθλητικά – όχι γοβάκια ή πουέντ) [Ενδεικτική εικόνα στο Παράρτημα].

Ο 1ος ΦΑΚΕΛΟΣ γράφει: «Κάρεν και Ένκαρ. Το παζλ των σωμάτων». Περιέχει τα κομμάτια δύο παζλ από χαρτόνι με τις εικόνες των περιγραμμάτων δύο ουδέτερων (άφυλων) σωμάτων. Τα δύο παζλ έχουν διακριτές και ουδέτερες χρωματικές αποχρώσεις (π.χ. όχι ροζ ή μπλε) ενώ ο αριθμός των κομματιών καθορίζεται από τον αριθμό των συμμετεχόντων/-ουσών) [Ενδεικτικό πρότυπο στο ΠΑΡΑΡΤΗΜΑ].

Ο 2ος ΦΑΚΕΛΟΣ γράφει: «Ανοίξτε με, όταν φτάσει η στιγμή που Κάρεν και Ένκαρ θα έχουνε μορφή …». Περιέχει το χειρόγραφο μίας παραμυθιακής ιστορίας και μία παλιά οικογενειακή φωτογραφία, τα οποία θα αποτελέσουν τον μυθοπλαστικό ιστό σύνδεσης όλων των εργαστηρίων. [Όλη η ιστορία σε αποσπασματική μορφή και συνολικά, στο ΠΑΡΑΡΤΗΜΑ].

ΠΑΛΙΑ ΟΙΚΟΓΕΝΕΙΑΚΗ ΦΩΤΟΓΡΑΦΙΑ: με μωρό (κοριτσάκι) στην αγκαλιά ενός από τους γονείς (επιλογή από τον/την εκπαιδευτικό σύμφωνα με το ερέθισμα που κρίνει ότι πρέπει να επεξεργαστεί στην τάξη, τα δεδομένα και τις ιδιαιτερότητες των οικογενειών και σεβασμό στον ψυχισμό, κάθε μαθητή/-τριας της τάξης).

- Φωτογραφική Μηχανή / κάμερα / σύστημα ηχογράφησης για την αποτύπωση και διάχυση των δράσεων και των ατομικών ή συλλογικών μαθητικών προϊόντων του προγράμματος, κατόπιν συναίνεσης των γονέων ή/και κηδεμόνων.

- Βιβλιογραφικές Προτάσεις εμπλουτισμού ή επέκτασης του προγράμματος (π.χ. βιβλία παιδικής λογοτεχνίας) στην αναλυτική περιγραφή και στο ΠΑΡΑΡΤΗΜΑ/ΠΗΓΕΣ

- Ο/Η εκπαιδευτικός μπορεί να επιλέγει τις δραστηριότητες που προκρίνει ως καταλληλότερες, τηρώντας τη δομή και τους βασικούς άξονες του προγράμματος.

Ρουτίνες Σκέψης:

Αξιοποίηση στρατηγικών καλλιέργειας δεξιοτήτων του νου από το

Project Zero’s Thinking Routines Toolbox του Harvard Graduate School of Education

(Διατίθενται στον διαδικτυακό τόπο: <http://www.pz.harvard.edu/thinking-routines>

[Αναφορά στην αναλυτική περιγραφή των εργαστηρίων]

\*Συνίσταται η ενημέρωση του/της εκπαιδευτικού επί βασικών αρχών διαχείρισης ενδεχόμενων περιστατικών κακοποίησης και παραμέλησης και η επίγνωση των ορίων των αρμοδιοτήτων του/της (Ενδεικτικά στο ΠΑΡΑΡΤΗΜΑ: Παναγιωτάκη & Θεμελή, 2021).