# Φιλοσοφία –Σκοπιμότητα

«*κάθε παιδί έχει το δικαίωμα να προστατεύεται από κάθε μορφή βίας σωματικής ή ψυχολογικής*»

(Διεθνής Σύμβαση για τα Δικαιώματα του Παιδιού, Άρθρο 19).

«[…] *τα παιδιά, κατά την πρωτοβάθμια και δευτεροβάθμια εκπαίδευση* [να] *ενημερώνονται για τους κινδύνους της σεξουαλικής εκμετάλλευσης και της κακοποίησης, καθώς και για τους τρόπους με τους οποίους μπορούν να προστατευθούν, προσαρμοσμένα στην εξελικτική δυνατότητά τους* […] *σε*

*συνεργασία με τους γονείς,* […] *στα πλαίσια ενός γενικότερου περιεχομένου*

*ενημέρωσης για τη σεξουαλικότητα* […]»

(Σύμβαση του Συμβουλίου της Ευρώπης για την Προστασία των Παιδιών ενάντια στη Σεξουαλική Εκμετάλλευση και τη Σεξουαλική Κακοποίηση. Lanzarote, 25.X.2007 Άρθρο 6

<https://rm.coe.int/168046e1d0>).

Η σεξουαλικότητα αποτελεί αναπόσπαστο κομμάτι της ανθρώπινης φύσης. Επηρεάζεται από βιολογικούς, ψυχολογικούς, κοινωνικούς, οικονομικούς, πολιτικούς, πολιτιστικούς, δεοντολογικούς, νομικούς, ιστορικούς, θρησκευτικούς και πνευματικούς παράγοντες (UNESCO, 2009) που συχνά δεν επιτρέπουν τη συστηματική, οργανωμένη και έγκυρη ενημέρωση, προαγωγή της σεξουαλικής υγείας και προστασίας των παιδιών.

Δυστυχώς, παρ’ όλη την πρόοδο που έχει επιτευχθεί μέχρι σήμερα σε διεθνές επίπεδο, ένα στα πέντε παιδιά στην Ευρώπη έχει πέσει θύμα κάποιου είδους μορφής σεξουαλικής βίας (Council of Europe, 2007, Lanzarote Convention). Αλλά και στην Ελλάδα, τα υψηλά ποσοστά έκθεσης των παιδιών σε καταστάσεις σεξουαλικής κακοποίησης συνιστούν ένα σοβαρό κοινωνικό ζήτημα που μας αφορά όλους και συνηγορεί στην προώθηση ουσιαστικών και θεσμοθετημένων πρωτοβουλιών για τη σεξουαλική αγωγή και την πρόληψη της σεξουαλικής κακοποίησης παιδιών.

Λαμβάνοντας υπόψη την αναξιόπιστη συχνά παρουσίαση θεμάτων σεξουαλικότητας και σεξουαλικής υγείας από τα μέσα μαζικής ενημέρωσης και κοινωνικούς χώρους, τη “δυσκολία” των κυρίως υπεύθυνων για την καθοδήγηση των παιδιών, όπως και ότι σε κάποιες περιπτώσεις, στο στενό οικογενειακό και φιλικό περίγυρο ενός παιδιού βρίσκονται και οι υπαίτιοι της παρενόχλησης ή κακοποίησής τους, καθίσταται σαφές ότι ο ρόλος του σχολείου αποκτά κομβική σημασία για την ενημέρωση και προληπτική ενδυνάμωση των μαθητών/-τριών. Η έγκαιρη και έγκυρη σεξουαλική διαπαιδαγώγηση, σε συνεργασία πάντα με την οικογένεια, δημιουργεί τις παρακαταθήκες για μελλοντικές υγιείς ταυτότητες, σχέσεις σεβασμού και αλληλοεκτίμησης, αποτελεσματικής διαχείρισης περιστατικών παρενόχλησης ή κακοποίησης.

# Τι είναι τα «Κόκκινα Παπούτσια»;

Είναι ένα πρωτότυπο πρόγραμμα σεξουαλικής αγωγής και πρόληψης της σεξουαλικής κακοποίησης. Μία δομημένη, ελκυστική θεατροπαιδαγωγική παρέμβαση, που απευθύνεται με φροντιστική διάθεση και σεβασμό στον ψυχισμό και τις ανάγκες μαθητών/μαθητριών Γ΄ Δημοτικού.

# Στοχεύει:

Σε επίπεδο γνώσεων:

* στην ανακάλυψη και εξοικείωση με ζητήματα που αφορούν στη σεξουαλικότητα
* στην πραγμάτευση θεμάτων αυτο-αντίληψης και εικόνας του σώματος (γεννητικά όργανα), ταυτότητας του φύλου, υγιεινής και φροντίδας, αναπαραγωγής, διαπροσωπικών σχέσεων, σχέσεων εμπιστοσύνης και οικειότητας (άγγιγμα)

Σε επίπεδο στάσεων

* στην υιοθέτηση αξιών και στάσεων που προστατεύουν και προάγουν την υγεία, τις υγιείς διαπροσωπικές σχέσεις και την ευεξία των ατόμων
* στην αναγνώριση από τις πρώτες εκπαιδευτικές βαθμίδες επιβλαβών καταστάσεων και της ενδεδειγμένης διαχείρισής τους για την προάσπιση της υγείας και της ζωής

Σε επίπεδο δεξιοτήτων:

* στην καλλιέργεια δεξιοτήτων αυτογνωσίας, αυτομέριμνας και αυτοφροντίδας, ανθεκτικότητας, ενσυναίσθησης και υπευθυνότητας (δεξιοτήτων ζωής)
* στην καλλιέργεια δεξιοτήτων σκέψης (πλάγια παραγωγική μέσω των τεχνών)
* στην καλλιέργεια δεξιοτήτων του 21ου αιώνα (4cs),

Σε επίπεδο συναισθημάτων

* στην αναγνώριση και έκφραση συναισθημάτων
* στην ανάδυση χαράς και ευεξίας, ευγνωμοσύνης και περηφάνειας

Δημιουργεί επιπροσθέτως, ανοικτούς χώρους συζήτησης ζητημάτων όπως οι σύγχρονες μορφές οικογένειας, η ετερότητα και τα στερεότυπα, με δυνατότητα για περαιτέρω προβληματισμό και μελέτη με στόχο την καλλιέργεια συμπεριληπτικής κουλτούρας από τις πρώτες σχολικές βαθμίδες.

Για τους παραπάνω σκοπούς, αξιοποιείται η ολιστική εκπαιδευτική **μεθοδολογία** της θεατροπαιδαγωγικής και ειδικότερα, τεχνικές και πρακτικές Εκπαιδευτικού Δράματος που συνδέουν μοναδικά «συναισθηματική εμπλοκή και νοητική επεξεργασία, βίωση και αναστοχασμό [αποβλέποντας] στη μάθηση με την έννοια της κατανόησης του εαυτού και του κόσμου» (Αυδή & Χατζηγεωργίου, 2007: 19).

Δομημένο σε επτά εργαστήρια δεξιοτήτων, περιλαμβάνει δραστηριότητες βάσης ή προαιρετικές, επέκτασης ή γενίκευσης, παρέχοντας την ελευθερία σε κάθε εκπαιδευτικό να επιλέξει και να αναπλαισιώσει σύμφωνα με τις ανάγκες, τις δυνατότητες, αλλά και τις ιδιαιτερότητες κάθε μαθητικής ομάδας.

Αν και εμπνευσμένο από το ομότιτλο παραμύθι του Χ.Κ. Άντερσεν και με αναφορές από το αυτοβιογραφικό πεζό κείμενο της Κικής Δημουλά (στο: *Εκτός Σχεδίου*, Αθήνα: Ίκαρος, 2004), κινείται σε άλλη ιδεολογική και αξιακή κατεύθυνση.

Μεθοδευμένες παρεμβάσεις και αποκαλύψεις μίας ολοκαίνουριας ιστορίας που παρουσιάζεται εξελικτικά, απογειώνουν το ενδιαφέρον, αλλά και τη συναισθηματική εμπλοκή και ενεργοποίηση των παιδιών στην ασφάλεια, πάντα, του μυθοπλαστικού πλαισίου. Ξεπλέκοντας το μυστήριο των “κόκκινων παπουτσιών”, ακολουθούμε το νήμα που συνδέει την εποχή της αθωότητας με την πρώτη μύηση στον κόσμο και οδηγεί έως τη χειραφέτηση και άρνηση της δωροδοκίας και της θυματοποίησης με τη συμπαράσταση των έμπιστων φίλων.

Μέσα από την παρακολούθηση και διερεύνηση της ιστορίας της Κάρεν και του Ένκαρ, και βιωματικές δραστηριότητες, οι μαθητές/τριες οδηγούνται επαγωγικά και δημιουργικά, ενεργητικά και συμμετοχικά, στοχαστικά και αναστοχαστικά στην κατανόηση του εαυτού και των άλλων, των ορίων και των δικαιωμάτων, των κανόνων και των αρχών. Για το σκοπό αυτό, επιστρατεύονται επίσης, παραδοσιακά λαχνίσματα και παιχνίδια, αναφορές και σύνδεση με υλικό ειδικών φορέων και δημιουργών από το χώρο της εκπαίδευσης, της παιδικής λογοτεχνίας, της υγείας και της πρόληψης.

Το υλικό υποστηρίζεται με υποδειγματικά φύλλα εργασιών για το portfolio, φύλλα αξιολόγησης, πρότυπα λιστών απαντήσεων και την ιστορία των κόκκινων παπουτσιών της Κάρεν. Η αφήγηση της ιστορίας παρέχεται σταδιακά σε επιλεγμένα σημεία του προγράμματος εξυπηρετώντας συγκεκριμένους εκπαιδευτικούς στόχους. Η καταβύθιση στον παραμυθιακό κόσμο, στο αποστασιοποιητικό *εκεί* και *κάποτε* του κόσμου των ηρώων, παρέχει τις δικλείδες μίας ασφαλούς για τον ψυχισμό των παιδιών διεργασίας και διερεύνησης του εαυτού, της ζωής και του κόσμου. Φορώντας τα κόκκινα παπούτσια μεταπηδούν σε διαφορετικές θέσεις εστίασης, επομένως και οπτικής. Κατανοούν και συναισθάνονται, ταυτίζονται και αναλαμβάνουν ρόλους και πρωτοβουλίες. Μετασχηματίζονται από παθητικούς δέκτες σε δρώντα υποκείμενα που παράγουν νόημα, παίρνουν θέση, εκφράζουν απόψεις, γίνονται συνδημιουργοί της ιστορίας και επομένως, συνυπεύθυνοι για την έκβασή της.