**3ο ΕΡΓΑΣΤΗΡΙΟ: ΔΗΜΟΣΙΟ, ΙΔΙΩΤΙΚΟ & ΠΩΣ ΗΡΘΑ ΣΤΟΝ ΚΟΣΜΟ ΑΥΤΟ**

ΧΩΡΟΣ-ΔΙΑΤΑΞΗ: εναλλασσόμενα, στον κύκλο, στον ελεύθερο χώρο ή στα τραπέζια/θρανία της τάξης.

* 1. **Ιδιωτικός, Δημόσιος χώρος**
     + **Μουσικά …”στεφάνια”:** Κινητικό παιχνίδι με στεφάνια στον χώρο. Παραλλαγή του “Μουσικές Καρέκλες” (μουσική ή παραγωγή ήχου με κρουστό όργανο). Κάθε στεφάνι είναι ο προσωπικός, ιδιωτικός μου χώρος. Όταν παίζει μουσική περπατώ στον δημόσιο χώρο. Όταν κλείνει η μουσική μπαίνω στον ιδιωτικό. Τι θα γίνει αν έρθουν κάποιοι/ες απρόσκλητοι/ες στον χώρο μου; Πώς νιώθω όταν ο χώρος περιορίζεται;

**Σύνδεση με προηγούμενο εργαστήριο. Παρατήρηση-Προβληματισμός-Συζήτηση:** Οι μαθητές/τριες κινούνται γύρω από τα περιγράμματα των σωμάτων (βλ. 2ο εργαστήριο) παρατηρώντας και σχολιάζοντας. Ενθαρρύνονται να διερωτηθούν αν μπορούν η Κάρεν και ο Ένκαρ να κυκλοφορούν γυμνοί στο δρόμο, σε μία πλατεία, στο σχολείο, στο σπίτι μιας άλλης οικογένειας ή φίλων, σε ένα πάρτι κ.λπ., με σταδιακή επικέντρωση στην περιοχή των ιδιωτικών και ευαίσθητων μερών του σώματος. «-Γιατί;». Λαμβάνει απαντήσεις (*γιατί θα κρυώσουν, γιατί θα τους κοροϊδεύουν, γιατί όλοι είναι ντυμένοι, γιατί θα ντραπούν, γιατί θα μολυνθούν με μικρόβια, γιατί μπορεί να πληγώσουν τα ευαίσθητα όργανά τους, κ.λπ.*). «-Πώς μπορούμε να προστατέψουμε τα γεννητικά μας όργανα;» (διπλά ρούχα: εσώρουχο και ρούχο) «- Πώς μπορούμε να διατηρούμε τα γεννητικά μας όργανα καθαρά και υγιή;» (αναφορά σε στοιχεία υγιεινής). «-Σε ποιους χώρους μπορούν να φαίνονται;»

«- Σε ποιους χώρους δεν πρέπει να φαίνονται;» «-Σε ποιους χώρους μπορούμε να βλέπουμε τα γεννητικά μας όργανα;» «Ποιοι άλλοι μπορούν να δουν τα δικά μας γεννητικά όργανα;». «-Ποιοι χώροι είναι ιδιωτικοί και ποιοι είναι δημόσιοι;»

* + - **Ιδιωτικοί και Δημόσιοι χώροι:** Δημιουργία **λίστας** σημείωσης απαντήσεων με δύο στήλες [*Ενδεικτικό πρότυπο στο ΠΑΡΑΡΤΗΜΑ*]. Αναζήτηση στο διαδίκτυο και εκτύπωση εικόνων από ιδιωτικούς και δημόσιους χώρους που αναφέρουν οι μαθητές/τριες. (Υποστηρικτικές ερωτήσεις για τον εμπλουτισμό των απαντήσεων).
    - **Ιδιωτικές και δημόσιες δραστηριότητες:** Επαγωγική έκθεση προβληματισμών όπως: «-Αν υπάρχουν ιδιωτικοί και δημόσιοι χώροι τότε προφανώς υπάρχουν και ιδιωτικές και δημόσιες δραστηριότητες» (ρητορική ερώτηση). «-Ποιες δραστηριότητες των ανθρώπων είναι ιδιωτικές;» «Ποιες δραστηριότητες των ανθρώπων είναι δημόσιες;». Βάσει των εκτυπωμένων εικόνων με χώρους οι μαθητές/τριες να αναφέρουν με την τεχνική του ιδεοκαταιγισμού, δραστηριότητες που σχετίζονται με τον κάθε χώρο. Π.χ. Παιδική χαρά: Στην παιδική χαρά κάνω τσουλήθρα. Στην κρεβατοκάμαρα, κοιμάμαι. Στο μπάνιο, κάνω ντους, κ.λπ.

**-Το παιχνίδι των ιδιωτικών και δημόσιων περιοχών:** Ο χώρος της τάξης κατατέμνεται στα δύο με χαρτοταινία. Δημιουργία δύο περιοχών: της **περιοχής**

**«ΔΗΜΟΣΙΟΙ ΧΩΡΟΙ»** και της **περιοχής «ΙΔΙΩΤΙΚΟΙ ΧΩΡΟΙ»: (α )** Ταξινόμηση των εκτυπωμένων εικόνων, **(β)** ελεύθερη κίνηση από τη μία περιοχή στην άλλη, με υιοθέτηση ανά περιοχή κατάλληλης στάσης και συμπεριφοράς, και αναπαράσταση σχετικών δραστηριοτήτων. [Μπορεί να διεξαχθεί με τους/τις μαθητές/τριες σε δύο ομάδες ώστε η μία να παρατηρεί]. **(γ)** Συζήτηση στην ολομέλεια εντυπώσεων και των δραστηριοτήτων που επέλεξαν στην κάθε περιοχή.

* 1. **Τα ρούχα της Κάρεν και του Ένκαρ**

**-Προβληματισμός-Συζήτηση:** Συζήτηση για τα ρούχα (ένδυση). «-Υπάρχουν ρούχα για τον ιδιωτικό και τον δημόσιο χώρο; Ποια;» (πιτζάμες, ρόμπα, εσώρουχα, παντόφλες, παλτό, μπουφάν, φούστα, μπλούζα, σακάκι, μπότες, κ.λπ.) «-Ρούχα για αγόρια και για κορίτσια;» «- Χρώματα;» «-Ρούχα για συγκεκριμένα μέρη του σώματος;» «- Ποια;» «-Γιατί;» (τι είναι τα εσώρουχα, ποια, γιατί τα φοράμε). Απαντήσεις. Επισημαίνεται λαμβάνοντας υπόψη και τις απαντήσεις των μαθητών/- τριών, η σχετικότητα των επιλογών στα ρούχα (είδος ρουχισμού και χρωμάτων) μεταξύ των δύο φύλων: π.χ., τα κόκκινα παπούτσια, είναι της Κάρεν ή του Ένκαρ; «- Τι ρούχα να φορούν η Κάρεν και ο Ένκαρ;». [*Η δραστηριότητα μπορεί να εμπλουτιστεί με σχετικό εποπτικό υλικό –εικόνες/κάρτες με ρούχα και παιχνίδια ταξινομήσεων*].

**-Τα ρούχα της Κάρεν και του Ένκαρ.** Ολοκλήρωση των σωματικών αποτυπωμάτων των δύο “άγνωστων” ακόμη, ηρώων, με εσώρουχα, ρούχα και χρωματικές επιλογές σύμφωνα με τις επιλογές των δύο μαθητικών ομάδων, με ζωγραφική ή κολλάζ. Υπενθυμίζεται η αναγκαιότητα των εσωρούχων (τα ευαίσθητα μέρη καλύπτονται

συνήθως από δύο ρούχα). **Ανάρτηση** των δύο συνεργατικών έργων σε ευκρινές σημείο με δυνατότητα πρόσβασης και αξιοποίησής τους σε επόμενο εργαστήριο.

**-Αναστοχασμός** των δραστηριοτήτων από την ανακάλυψη του παζλ έως και την ολοκλήρωση των σωμάτων της Κάρεν και του Ένκαρ. Συμπλήρωση Φύλλου Αξιολόγησης [2]. [*Ενδεικτικό πρότυπο στο ΠΑΡΑΡΤΗΜΑ*].

* 1. **Αλάτι ψιλό-Μα πώς ήρθα στον κόσμο αυτό;**

**-Ενεργοποίηση της ομάδας:** με το γνωστό παραδοσιακό παιχνίδι «Αλάτι ψιλό». Προηγείται το ακόλουθο λάχνισμα με το οποίο επιλέγεται η “μάνα” του παιχνιδιού:

1. ΛΑΧΝΙΣΜΑ: **Ένα δύο τρία**

Ένα δύο τρία, πήγα στην Κυρία

μου 'δωσε ένα μήλο, μήλο δαγκωμένο το 'δωσα στην κόρη, έκανε αγόρι

το 'βγαλε Θανάση, σκούπα και φαράσι.

* **Παιχνίδι. Αλάτι ψιλό αλάτι χοντρό:** Στον κύκλο σε στάση οκλαδόν, με τα χέρια πίσω και τις παλάμες ανοιχτές. Ένας μαθητής/μία μαθήτρια -η “μάνα”- έξω από τον κύκλο, κρατώντας ένα μαντήλι γυρίζει γύρω γύρω (πάντα προς την ίδια φορά του κύκλου, π.χ. δεξιόστροφα) τραγουδώντας:

"Αλάτι ψιλό, αλάτι χοντρό, έχασα τη μάνα μου και πάω να τη βρω παπούτσια δεν μου πήρε να πάω στο χορό"

Πετάει κρυφά το μαντήλι πίσω από έναν μαθητή/μία μαθήτρια και συνεχίζει να περπατάει μέχρι να γίνει αντιληπτό ότι το έχει πετάξει. Όποιος/α έχει το μαντήλι σηκώνεται και κυνηγάει τη "μάνα" γύρω από τον κύκλο (με την ίδια φορά). Αν η "μάνα" προλάβει να κάτσει στη θέση του/της μαθητή/-τριας που σηκώθηκε, πριν προλάβει εκείνος/η να την πιάσει, μένει στον κύκλο και αλλάζει η "μάνα". Αν όμως δεν προλάβει να κάτσει στην κενή θέση, τότε ο/η μαθητής/-τρια που την έπιασε, επιστρέφει στη θέση του/της και η "μάνα" συνεχίζει μέχρι να καταφέρει να κάτσει.

**-Συζήτηση. Ανίχνευση γνώσεων & αναπαραστάσεων για την αναπαραγωγή:** Σύνδεση με το 2ο εργαστήριο (μέλη του σώματος και γεννητικά όργανα). Με το πόσο ευαίσθητα είναι τα ιδιωτικά μέρη του σώματος και πώς πρέπει να τα προστατεύουμε. Γιατί όμως λέγονται «γεννητικά;» (αναπαραγωγικά όργανα). «-Μα πώς γίνονται τα παιδιά; Δαγκώνοντας ένα μήλο;» (βλ. λάχνισμα). «-Πώς έρχονται τα μωρά στον κόσμο;» Απαντήσεις.

* **Προβολή βίντεο** ή **ανάγνωση βιβλίου** (*Προτεινόμενες επιλογές στο ΠΑΡΑΡΤΗΜΑ/ΠΗΓΕΣ*). **Συζήτηση**. Απορίες. Εντυπώσεις. Μνημονική ανάκληση του νέου λεξιλογίου (σπερματοζωάριο, ωάριο, ωοθήκες, έμβρυο, κύηση, κ.λπ.).

**Φωτογραφίες Υπέρηχων και Μωρών.** Επίδειξη από τους/τις μαθητές/τριες των υπέρηχων που έχουν φέρει από το σπίτι. ΕΝΑΛΛΑΚΤΙΚΑ: αναζήτηση σχετικών εικόνων ή και βίντεο (ήχος καρδιάς εμβρύου). Παρατήρηση, σχολιασμός, εντυπώσεις. Επίδειξη φωτογραφιών με τους/τις μαθητές/τριες μωρά. Παρατήρηση, σχολιασμός, εντυπώσεις. Ομοιότητες, διαφορές. Το πριν, το μετά, το τώρα. (παρατηρητικότητα, συγκριτολογική σκέψη). ΕΠΕΚΤΑΣΗ: Αξιοποίηση της ρουτίνας σκέψης “**I Used to Think... Now I Think...**”

|  |  |
| --- | --- |
| * **Νόμιζα (σκεφτόμουν ή ήξερα) ότι …** * **Τώρα νομίζω (σκέφτομαι ή έμαθα) ότι …** | **(Δες, Νόμιζα … Τώρα νομίζω / I Used to Think... Now I Think... Core Thinking Routines)** |

ΕΠΙΣΗΜΑΝΣΕΙΣ-ΕΠΕΚΤΑΣΕΙΣ: Πόση αγάπη και φροντίδα χρειάζεται ένα μωρό για να μεγαλώσει. Πώς η αγάπη και η ασφάλεια είναι ένα πολύτιμο δώρο για κάθε άνθρωπο, γι’ αυτό υπάρχουν οι οικογένειες. Για την ανάγκη όλων των ανθρώπων να παίρνουν και να δίνουν αγάπη, να προσφέρουν, να νιώθουν ασφαλείς ανάμεσα σε ανθρώπους που σέβονται, εμπιστεύονται, είναι ξεχωριστοί και πολύτιμοι. Το ίδιο συμβαίνει με όλα τα πλάσματα της γης. Και τα ζώα έχουν τις δικές τους οικογένειες.

* **Ποίηση και Ζωγραφική**: Εκφραστική απαγγελία του ποιήματος από τον/την εκπαιδευτικό. Εικαστική απόδοση των “εικόνων” του ποιήματος από τους/τις μαθητές/τριες (Ποίημα και Φύλλο εργασίας “3.1. Ποίηση & Ζωγραφική” *Στο ΠΑΡΑΡΤΗΜΑ*). Μπορεί να περιληφθεί στο portfolio του/της μαθητή/-τριας.

ΕΠΕΚΤΑΣΗ: «**Κάθε “εικόνα” μία ζωγραφιά**». Δημιουργία ενός ατομικού ή ομαδικού βιβλίου με τίτλο: «Το θαύμα της ζωής». Για την ατομική εργασία μπορεί να αξιοποιηθεί η τεχνική «Μικρό Βιβλίο του Σ. Φρενέ» (*Στο ΠΑΡΑΡΤΗΜΑ*/ΠΗΓΕΣ: Χρυσοστομίδου, 2015).