# 5ο ΕΡΓΑΣΤΗΡΙΟ: Το Κόκκινο που Ξεχωρίζει & Τα Παπούτσια του … Άλλου

ΧΩΡΟΣ-ΔΙΑΤΑΞΗ: εναλλασσόμενα, στον κύκλο και στον ελεύθερο χώρο της τάξης.

* 1. **Το κόκκινο που ξεχωρίζει**

**- Παιχνίδια:** Προθέρμανση – Ενεργοποίηση σώματος και αισθήσεων. Βιωματική διερεύνηση συναισθημάτων και σχέσεων μέσα από παιχνίδι με κανόνες και ρόλους. Προσφέρονται ως αφορμή για συζήτηση-αναστοχασμό.

**Λάχνισμα** για την επιλογή εκείνου/ης που θα “κυνηγάει”:

ΛΑΧΝΙΣΜΑ: **Το παπούτσι σου βρωμάει**



**“Ο πιγκουίνος με το κόκκινο μαντήλι”.** Κυνηγητό. Ένα κόκκινο μαντήλι.

Όλοι/ες είναι πιγκουίνοι. «-Πώς περπατούν οι πιγκουίνοι;». Ο/Η “κυνηγός” είναι ένας πιγκουίνος με ένα κόκκινο μαντήλι (στον λαιμό ή στο χέρι για να ξεχωρίζει). Κυνηγά τους άλλους πιγκουίνους οι οποίοι μπορούν να σωθούν μόνο αν τη στιγμή που “κινδυνεύουν” να πιαστούν, αγγίξουν ή αγκαλιάσουν κάποιον/α άλλο/η συμπαίκτη/τριά τους. (ΠΑΡΑΛΛΑΓΕΣ με διάφορους τρόπους μετακίνησης, αρκεί όλοι να “ανήκουν” στo ίδιo “είδος”, π.χ. ιπποπόταμοι, πάπιες, δεινόσαυροι, κ.λπ.)

**\*Επιλογή ενός από τα παιχνίδια που ακολουθούν:** Ενεργοποίηση, Συγκέντρωση, Εκφραστική κίνηση όλου του σώματος, του προσώπου, εκφραστικός λόγος.

* **Βόλεϊ συναισθημάτων**: Παιχνίδι βόλεϊ με μία φανταστική, αόρατη μπάλα και τα ονόματα των μαθητών/-τριών. Στον κύκλο, όρθιοι. Κάθε φορά που ένας/μία παίκτης/τρια πετά την μπάλα σε κάποιον/α συμπαίκτη/τρια λέει και το όνομά του. Ο/Η εκπαιδευτικός προτείνει διάφορες συνθήκες ή συναισθήματα με τα οποία διεξάγεται το παιχνίδι φροντίζοντας να παρέχει εναλλαγές, για τη διατήρηση αλλά και την κορύφωση του ενδιαφέροντος (*π.χ. η μπάλα της χαράς, της λύπης, που καίει, είναι βρώμικη, βρωμάει, μυρίζει υπέροχα, προσοχή γιατί σπάει, της ντροπής, του θυμού, είναι κλεμμένη θα μας πιάσουν, αηδιαστική, τρομακτική, κ.λπ*.).
* **Περπατώ και ….συναντώ.** Στον ελεύθερο χώρο, οι μαθητές/τριες:

**(α)** Περπατούν ελεύθερα με όποιον τρόπο επιθυμούν. **(β)** Περπατούν βάσει κάποιας διάθεσης που προτείνεται από τον/την εκπαιδευτικό ή και τους/τις συμμετέχοντες/ουσες μέσω επιρρημάτων που εκφράζουν ποικίλες συναισθηματικές καταστάσεις (π.χ. χαρούμενος, κουρασμένος, θυμωμένος, λυπημένος, απογοητευμένος, κ.λπ.) **(γ)** Παιχνίδι με την ένταση των συναισθημάτων (λίγο, κανονικά ή πολύ χαρούμενος, θυμωμένος κ.λπ.) **(δ)** Περπατούν και με το σύνθημα του/της εκπαιδευτικού συναντούν και χαιρετούν τον/την πλησιέστερο συμμαθητή/τρια με όποιον τρόπο και λόγια επιθυμούν. **(ε)** Περπατούν και με το σύνθημα του/της εκπαιδευτικού συναντούν και χαιρετούν τον/την πλησιέστερο/η συμμαθητή/τρια σύμφωνα με την προτεινόμενη συνθήκη (π.χ., αγαπημένο φιλικό πρόσωπο, πρώτη συνάντηση, μένει απέναντι, είχαμε τσακωθεί χθες, με κοροϊδεύει συνέχεια, με τρομάζει, είναι ηθοποιός και παίζει στην τηλεόραση, είναι οικογενειακός/ή φίλος/η, κ.λπ.).

ΕΠΕΚΤΑΣΗ - ΓΕΝΙΚΕΥΣΗ:

* Ανάγνωση του βιβλίου παιδικής λογοτεχνίας: Ανδρικόπουλου Ν., *Η χώρα των παράξενων ανθρώπων,* με θέμα τη διαφορετικότητα.
* Παιχνίδι: **«Το κόκκινο που ξεχωρίζει μέσα στη χώρα του άσπρου».** Κάθε μαθητής/-τρια επιλέγει μυστικά και τυχαία έναν/μία συμμαθήτρια που είναι το κόκκινο. **(α)** Όλοι/ες μαζί κινούνται στο χώρο με τρόπο, ώστε να αποφεύγουν κάθε επαφή με το «κόκκινο». Συζήτηση-αναστοχασμός. **(β)** Όλοι/ες μαζί κινούνται στον χώρο σαν «μαγνήτες» που τους έλκει το «κόκκινο». Συζήτηση- αναστοχασμός.

# Μπαίνοντας στα παπούτσια των … άλλων

**[3] - Ανάγνωση του 3ου αποσπάσματος** [*στο ΠΑΡΑΡΤΗΜΑ*]**.**

* **Κόκκινα παπούτσια-μαγνήτες:** Στον ελεύθερο χώρο της τάξης. Ομαδική άσκηση συγκέντρωσης. Ένας/μία μαθητής/τρια “φοράει” τα κόκκινα παπούτσια-ΜΑΓΝΗΤΗ. Οι υπόλοιποι παίρνουν θέσεις αραιά στον χώρο. Ο/η “Μαγνήτης” κινείται ανάμεσά τους με γρήγορο ρυθμό και όλοι ακολουθούν μόνο με τα μάτια τους την πορεία του. Με νέα οδηγία, η έλξη δυναμώνει και όλοι/ες ακολουθούν τον ΜΑΓΝΗΤΗ όπου κι αν πάει. Τον ρόλο του ΜΑΓΝΗΤΗ δοκιμάζουν όλοι/ες οι μαθητές/τριες και σε άλλο χρόνο (διάχυση στο υπόλοιπο πρόγραμμα). Στο τέλος επιδιώκεται η λεκτική έκφραση συναισθημάτων και σκέψεων του Μαγνήτη (πώς;) ή των “μαγνητισμένων” (γιατί;).
* **Στα παπούτσια του Ένκαρ & των … άλλων-Φωτογραφικά στιγμιότυπα.** Τεχνική “Παγωμένες εικόνες” & “Ανίχνευση σκέψης”. Στον ελεύθερο χώρο της τάξης. [*Ενδεικτικές Προτάσεις για τη δημιουργία “φωτογραφικών στιγμιότυπων”, στο ΠΑΡΑΡΤΗΜΑ*] : Οι μαθητές/τριες ταυτόχρονα υποδυόμενοι τον ίδιο ατομικό ή μέρος ενός συλλογικού ρόλου, “μπαίνουν … στα παπούτσια άλλων” και αποδίδουν με σωματικές φωτογραφίες, στιγμιότυπα αντιδράσεων των ηρώων της ιστορίας, σε συγκεκριμένες συνθήκες. Εικόνες δυναμικές, “παγωμένες”, έτοιμες ανά πάσα στιγμή να “ζωντανέψουν”. Εικόνες που αποτυπώνουν τη διαφορετικότητα πρόσληψης και της έντασης αντιμετώπισης ίδιων καταστάσεων (π.χ. Τα ίδια παπούτσια προκαλούν σε διαφορετικά άτομα τα ίδια συναισθήματα; Ποια; Γιατί;)

Ανίχνευσης της σκέψης και των συναισθημάτων των ηρώων στη δεδομένη στιγμή, με ένα άγγιγμα ή άλλο “μαγικό” τρόπο που “ζωντανεύει” τις φωτογραφίες για λίγο. Αναγνώριση και ονομασία των συναισθημάτων που βιώνουν ως ρόλοι.

* **Κι εγώ τι γνώμη έχω;** Τεχνική “παίρνω θέση”: Στον ελεύθερο χώρο της τάξης. Τοποθέτηση των κόκκινων παπουτσιών στη μέση του χώρου μέσα σε ένα στεφάνι. Ο/Η εκπαιδευτικός ή όποιος μαθητής/τρια επιθυμεί, μπορεί να τα “φορέσει” και να γίνει Κάρεν ή Ένκαρ. Οι υπόλοιποι παίρνουν θέση στον χώρο κοντά ή μακριά από τους “ήρωες” και αποδίδουν: **(α)** με τη στάση του σώματος και την έκφραση προσώπου και **(β)** λεκτικά, πώς αισθάνονται σε σχέση με εκείνους: (Αρχικά, ως υποκείμενα εντός ενός συλλογικού ρόλου (συγχωριανοί/ες, συμμαθητές/τριες στο χωριό ή στην πόλη, κάποιο περαστικοί, κ.λπ. Στη συνέχεια, ως πρόσωπα εκτός ρόλου).
* **Αναστοχασμός.** Τεχνική: «ρόλος στον τοίχο»**:** σε δυο χαρτάκια post it, ζωγραφίζουν ή γράφουν (ή υπαγορεύουν) πώς θεωρούν ότι αισθάνονται η Κάρεν και ο Ένκαρ και τα κολλούν στο εσωτερικό των περιγραμμάτων τους (1ου - 2ου εργαστηρίου). Σε δύο άλλου χρώματος post it, σημειώνεται πώς νιώθουν οι ίδιοι για την Κάρεν και τον Ένκαρ και τα κολλούν γύρω από τα περιγράμματα των φιγούρων.

ΠΡΟΣΘΕΤΗ ΔΡΑΣΤΗΡΙΟΤΗΤΑ

-**Στη δημοσιογραφική καρέκλα.** Ένας/μία μαθητής/τρια σε ρόλο, κάθεται στην καρέκλα του/της προσκεκλημένου/-ης μίας δημοσιογραφικής εκπομπής. Οι άλλοι/ες μαθητές/τριες αλλά και ο/η εκπαιδευτικός σε ρόλο δημοσιογράφου παίρνουν συνέντευξη αξιοποιώντας τη ρουτίνα σκέψης **Think, Feel, Care (**[**Digging Deeper Into**](http://www.pz.harvard.edu/thinking-routines#DiggingDeeperIntoIdeas)[**Ideas**](http://www.pz.harvard.edu/thinking-routines#DiggingDeeperIntoIdeas)**).** Στόχος η ενθάρρυνση εξέτασης των διαφορετικών συναισθημάτων (εντάσεων ή φορτίσεων) και προοπτικών των ανθρώπων που αλληλεπιδρούν μέσα σε ένα συγκεκριμένο σύστημα. Καταγραφή και παρουσίαση των δεδομένων από τον/την εκπαιδευτικό στο τέλος της διαδικασίας.

|  |  |
| --- | --- |
| * Τι σκέφτεσαι; (π.χ. για σένα και τους άλλους, π.χ. τους συγχωριανούς;) * Τι αισθάνεσαι; * Τι είναι πιο σημαντικό για σένα (για τι νοιάζεσαι περισσότερο;) | **(Σκέφτομαι, Νιώθω, Νοιάζομαι/ Think, Feel, Care**). [**DIGGING DEEPER**](http://www.pz.harvard.edu/thinking-routines#DiggingDeeperIntoIdeas)[**INTO IDEAS**](http://www.pz.harvard.edu/thinking-routines#DiggingDeeperIntoIdeas) |